Luis Coray expona a Turitg
Exposiziun en la Galaria Dosch en la Via Zurlinden 213 

(mc) «Sche ti vul construir ina nav ensemen cun auters, alura n’entschaiva betg da rimnar laina, mabain sveglia en els ils desideri per la gronda, vasta mar». Quest citat dad Antoine de Saint-Exupéry ha bler da far cun il percurs artistic da l’artist Luis Coray naschì 1954 a Laax. Suenter avair fatg l’examen da maturitad vuleva el en sasez frequentar la scola d’art applitgà a Turitg. Ma perquai che ses bab è mort nunspetgadamain ha el manà ad interim il manaschi puril dals geniturs. Pli tard ha Coray absolvì la scolaziun da logoped e terapeut da musica. El è stà activ sco chantautur rumantsch ed ha organisà curs davart ils temas musica e moviment. A la Scola d’art applitgà a Turitg e tar differents artists ha el approfundà sia expressiun artistica. 
En il fratemp lavura Luis Coray a temp parzial sco logoped, è um da chasa per sia famiglia cun trais figlias e dat curs da picturar per uffants. Ed el pictura quai ch’el vuleva far gia dapi adina. En formats gronds e pitschens, a moda figurativa ed abstracta. Las teorias coloristicas da Matisse, Césanne, Giovanni Giacometti sco er la lavur figurativa dals artists pli novs Kirkeby e Richter impressiuneschan ed interesseschan el fitg. 
En exposiziuns collectivas da participants da curs cun Andrew Ward a Flem/Fidaz sco era a Wildhaus ed en l’exposiziun individuala a la galaria Planaterra a Cuira èn vegnidas preschentads ils maletgs da Luis Coray ils ultims onns. 

Exposiziun a Turitg 
L’exposiziun en la Galaria Dosch che sa chatta en la Zurlindenstr. 213 a Turitg ha lieu dals 8 fin als 29 da mars 20003. La vernissascha en preschientscha da l’artist ha lieu venderdi, ils 7 da mars da-vent da las 18.00 e vegn embellida dal chantautur Thomas Cathomen. La finissascha ha lieu sonda ils 29 da mars a da las 14.00 a las 16.00. 

Galaria Dosch, Zurlindenstr. 213 (tar l’Idaplatz), 8003 Turitg (davent da la staziun principala tram 3 fin Lochergut). Telefon da la galaria: 01 451 29 27), www.galeriedosch.ch. Uras d’avertura: mesemna fin venderdi 14.00 fins 18.30 e sonda 12.00 fins 16.00